钦定古今图书集成/方舆汇编/职方典/第1085卷 > 《游莲峰石记》陈伯献
## 钦定古今图书集成/方舆汇编/职方典/第1085卷 > 《游莲峰石记》陈伯献

出莆城西四里许，有山曰“象峰”，自西南数千里搏换
而来。其支为太平，岐而为梅峰，为乌石，而城峙焉。莆
文物之盛，乃山之锺也。山之腰为石室，其巅则有石
如芙渠，高数丈，周数围，瓣缬突崛，朵蕊亭耸，清而奇，
幽而壮，离列而坐，可十人。石北则山坪，有田数十亩，
予货之，因筑室以居，时至石上，盘旋忘归。石常蓄云
“雾，或值晏晦，则茫然如汎太乙之舟，驾鸿蒙，凭灏气，
与造物游。天朗气清，俯视城郭村溪，毕效于前。若垤
若穴，若簇若练，若聚若米，若堆瓦。聚睫而望，大海横
于东，凫山环乎北，壶公峙于南，萦青缭白，莫穷其概然后知是山之高峻为莆之宗，而石则山之宗也。”予
尝质诸士夫，或有未知者，或知焉而“未之奇，奇焉而
未之至。即其至者，樵夫牧竖至之而未知，知之而未
奇。”然则知之奇之者，非予其谁欤？予谓是石有君子
之道三焉：其耸峭拔起，下伏诸峰，则有峙立不群之
操；其烁煜如莲，不为仙翁佛子之官，是有洁身自隐
之义；其为文物之宗，能使士夫不知而不奇，是无竞
名表襮之心，皆可取也。使其置诸中州京洛之间，吾
恐荐绅游客啸歌吟眺、敷扬赞叹之不暇，《太华》不能
专于雍，《九华》不能擅于池矣。弃于海滨而杂群峰之
囿，宜乎人莫知而莫奇也。予汨没于时，盖深有感于
是者，遂为之记。